Haapsalu Põhikool

Haapsalu Põhikool (2013. aastani "Haapsalu Gümnaasium") on põhikool Haapsalus aadressil Lihula maantee 12.
Ajalugu.
Kokkuleppeliselt peetakse kooli sünnipäevaks peetakse 19. detsembrit 1918, mil loodud Haapsalu Poeglaste Gümnaasiumi ja Haapsalu Tütarlaste Gümnaasiumi juhatajaks sai Anton Üksti. Hiljem on eestikeelne gümnaasium kandnud eri nimesid, ent sisuliselt on tegemist ikka ühe ja sama kooliga. 1. septembril 1919 ühendati kaks kooli Haapsalu Segagümnaasiumiks, 1920. aastal Läänemaa I Eesti Segagümnaasiumiks. 15. augustil 1923 nimetati kool Läänemaa Ühisgümnaasiumiks.
Ruumipuuduse lahendamiseks oli vaja ehitada uus, kaasaegne koolimaja. Maakonnavalitsus sai Riigikogu otsusega koolimaja ehitamiseks laenu ja ehitus, mis läks maksma 16 miljonit marka, võis alata. Maja valmis Artur Perna (1881–1940) projekti järgi ja see avati pidulikult 26. novembril 1927. Alates 1. aprillist 1928 arvati Läänemaa Ühisgümnaasium riigikoolide võrku. Aastatel 1931–1940 töötas kooli ruumides Rootsi Eragümnaasium (ka Haapsalu Rootsi Gümnaasium), sellegi direktoriks oli rootsi keelt vallanud Anton Üksti.
1934. aastal asutati kooli juurde 5-klassiline Läänemaa Keskkool. Koolireformi käigus alustas 1. augustil 1937 tööd uue õppekava alusel tegutsenud Haapsalu Gümnaasium, keskkool reorganiseeriti Haapsalu Progümnaasiumiks. Läänemaa Ühisgümnaasium lõpetas tegevuse 1938. aastal.
Nõukogude okupatsiooni ajal 1940. aasta augustis reorganiseeriti Haapsalu Gümnaasium ja Haapsalu Progümnaasium Haapsalu Keskkooliks, loodud kooliga liideti ka Haapsalu Linna Algkool. Anton Üksti tagandati ametist ja küüditati järgmisel aastal Siberisse. Saksa okupatsiooni ajal aastatel 1941–1944 kandis kool Haapsalu Gümnaasiumi nime. Õppetöö toimus Ehte tänava majas, sest Wiedemanni tänava majjas paigutati sõjaväehaigla. 1944. aastal nimetati kool jälle Haapsalu Keskkooliks ja 1945. aastal Haapsalu 1. Keskkooliks. Haapsalu 1. Keskkool pidi tegutsema mitmes vahetuses, sest õpilasi oli palju ja koolimaju Ehte ja Wiedemanni tänaval tuli eri aegadel jagada vene õppekeelega Haapsalu 2. Keskkooliga, Haapsalu Õpetajate Seminariga, Haapsalu Töölisnoorte Keskkooliga.
1961. aastal alustati uue koolihoone ehitamist tollasele Männi tänavale (tänapäeval Kuuse 1). Koolimaja valmis 23. veebruaril 1964 ja sinna kolis Haapsalu 1. Keskkool. Osa Haapsalu 1. Keskkooli noorematest klassidest jätkasid 1964. aastal Ehte tänava koolimajas õpinguid loodud Haapsalu 8-klassilises Koolis, millest hiljem kasvas välja Haapsalu Wiedemanni Gümnaasium.
1995. aastal nimetati Haapsalu 1. Keskkool ümber Haapsalu Gümnaasiumiks.
22. veebruaril 2013 võttis Haapsalu linnavolikogu vastu otsuse lõpetada Haapsalu Wiedemanni Gümnaasiumi tegevus ja reorganiseerida Haapsalu Gümnaasium põhikooliks. Haapsalu Põhikoolis aadressil Kuuse tänav 1 hakkasid 1. septembril 2013 õppima senise Haapsalu Gümnaasiumi 1.–9. klass ja Haapsalu Wiedemanni Gümnaasiumi 7.–9. klass. Haapsalu Wiedemanni Gümnaasiumi renoveeritud koolimajas aadressil Ferdinand Johann Wiedemanni tänav 15 alustas Haapsalu Gümnaasiumi ja Haapsalu Wiedemanni Gümnaasiumi 10.–12. klassi baasil tööd riigigümnaasium Läänemaa Ühisgümnaasium.
1. septembril 2018 liideti Haapsalu Põhikooliga Haapsalu Nikolai Kooli venekeelsed klassid.
2020. aasta sügisel valmis aadressil Lihula maantee 12 uus Haapsalu Põhikooli hoone. See avati pidulikult 11. septembril 2020.